पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। पूर्व केंद्रीय मंत्री असलम शेर खान ने कहा कि अब एक आदिवासी के रूप में प्रदेश कांग्रेस अध्यक्ष कांतिलाल भूरिया को मुख्यमंत्री बनाने का समय आ गया है। इससे पहले भी एक बार आदिवासी को मुख्यमंत्री बनाने का मौका आया था, जिसे हमने गंवा दिया।
असलम रविवार को गांधी भवन में पूर्व मंत्री राजमणि पटेल की अध्यक्षता वाले मप्र पिछड़ा वर्ग संगठन के सम्मेलन को संबोधित कर रहे थे। उन्होंने कहा कि पिछले चुनाव के समय यदि पिछड़ा वर्ग के नेता सुभाष यादव को प्रदेश कांग्रेस अध्यक्ष के पद से नहीं हटाया जाता तो 2008 में ही कांग्रेस की सरकार बन जाती। उल्लेखनीय है कि इसके पूर्व असलम कई मंचों पर न केवल भूरिया बल्कि प्रदेश प्रभारी राष्ट्रीय महासचिव बीके हरिप्रसाद का विरोध कर चुके हैं।
असलम जब भूरिया की तारीफ कर रहे थे तब भूरिया भी मंच पर थे। उन्होंने भी अपने भाषण में असलम को अपना बड़ा भाई बताया। कार्यक्रम के बाद शाम को असलम भूरिया के बंगले पर पहुंचे। दोनों नेताओं के बीच करीब आधे घंटे तक एकांत में चर्चा हुई। कांग्रेस में लोग इस चर्चा को आगामी विधानसभा चुनाव से जोड़ कर देख रहे हैं। सम्मेलन में समाजवादी नेता रघु ठाकुर, पीसी शर्मा, इब्राहिम कुरैशी, विभा पटेल, सुनील सूद, महेश साहू आदि मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn